Tidligere på dagen blev Dansk Folkepartis hjemmeside hacket af det verdensompændende hacker-netværk, Anonymous. Og til aften gik det så ud over Socialistisk Folkepartis hjemmeside, der blev lukket helt ned. Hackerne prøvede det samme med Venstres hjemmeside, men det lykkedes dem kun at sætte den ud af spillet i få minutter.

Tag ansvar

Sf.dk er således blevet reduceret til en fejlmelding af Anonymous, der er utilfreds med de danske partiers stillingtagen til antipirat-traktaten, ACTA.

Ifølge en af de hackere, der var med til at hacke hjemmesiderne, er der ingen tegn på forsoning i umiddelbar fremtid.

- Vi gør det det her, indtil der er bare en enkelt politiker, der stiller sig frem og tager kraftigt afstand fra ACTA, der kommer til at gå voldsomt ud over helt almindelige borgere, siger hackeren 'Locutuz' fra Anonymous til ekstrabladet.dk.

- Synes du ikke, I går for vidt, når I lader jeres vrede gå ud over de politiske partiers hjemmesider?

- Nej, for det er den eneste måde, vi kan få sat fokus på det her. Inden vi begyndte at hacke hjemmesider, var der ingen, der skrev om ACTA, og nu skriver alle pludselig om det, siger Locutuz og fortsætter:

- Og vi ødelægger jo ikke noget. Vi sætter os jo så at sige bare ude foran hjemmesiden og forhindrer, at folk kan komme ind og besøge siden, lyder det videre fra hackeren Locutuz, der også oplyser, at hacker-netværket har forsøgt sig med Venstres hjemmeside.

Udemokratisk metode

SFs poltiske ordfører Jesper Petersen har intet tilovers overfor hackerangrebet og kalder det 'møgirriterende'.

- Der er noget selvmodsigende i at være aktivist for ytringsfrihed og frihedsrettigheder og så blokere andres hjemmesider. Det er jo en total udemokratisk metode, lyder det fra Jesper Petersen.

LÆS OGSÅ: DF har ryddet op efter hackere

Inviterer til kaffe

Politisk ordfører fra Venstre, Ellen Thrane Nørby, er for en gangs skyld enig med SF. Venstres hjemmeside fungerer som den plejer i skrivende stund, da partiet tilsyneladende har nogle hurtige it-medarbejdere. Men ordføreren bekræfter, at hjemmesiden var nede i fem minutters tid.

- I stedet for at lægge andres hjemmesider ned, kan de komme ind og drikke en kop kaffe i en halv time og fortælle, hvad deres budskab er. Men de tør nok ikke give sig til kende, siger hun.

LÆS OGSÅ: Kontroversiel aftale underskrevet af Danmark

ACTA beskrives som en mere vidtgående og større trussel end det amerikanske lovforslag, SOPA, der blev forkastet i den amerikanske kongres efter meget omtalte aktioner med 24-timers lukningen af bl.a. Wikipedia og en række andre online-sites, der var bekymrede for begrænsningerne i den frie debat.

opdateres...